ચહેરા સામે નજર ન માંડી શકાય એટલી હદે તેનો જમણો હિસ્સો છુંદાયેલો હતો. જમણા લમણે ખાસ્સો ઊંડો ઘા પડેલો હતો અને તેમાંથી વહેતા લોહીએ આખો ય ચહેરો વધુ બિહામણો કરી દીધો હતો. ચેક્સના બ્લ્યુ શર્ટ ક્યાંથી કેમ કરતાં ફાટ્યો હશે એ સમજી જ ન શકાય એવી વિચિત્ર રીતે તેના લીરા ઊડેલા હતા. તંદુરસ્ત, ગોરી, મજબૂત છાતીના ભાગે ચારેકોર ચકામા હતી અને જમણી બાજુ પાંસળીઓ તરફ પણ ભયંકર લાગતો ઘાવ પડ્યો હતો.